Tshwane verskerp waterbeperkingsFoto bloot ter illustrasie. (Foto: Jos Speetjens/Unsplash) Die Tshwane-metro het Woensdag fase 2-waterbeperkings ingestel in ŉ poging om die kwynende voorraad te beskerm voordat dit heeltemal uitgeput is. Hoewel Rand Water self nog nie amptelik waterbeperkings aangekondig het nie, is die watertoevoer na die hoofstad reeds beperk. Dit het die Tshwane-metro genoodsaak om die beperkings in te stel. Daryl Johnston, burgemeesterskomiteelid vir infrastruktuur en streeksbedrywighede, sê Rand Water se voorsiening van grootmaatwater is met 30% verminder wat toevoer aansienlik knou. Bedryfsvlakke moet weer 60% bereik voordat die waterdruk na normaal sal terugkeer. “Die vlak waarteen hierdie watertoevoer beperk word, is selfs hoër as wat dit in Oktober verlede jaar was toe fase 2 ingestel is,” sê hy. “Dit is ŉ baie ernstige situasie vir ons stad, aangesien die hele Gauteng ŉ waterskaars gebied is met beperkte toegang tot hierdie kosbare hulpbron.” Die metro het inwoners vroeër vandeesweek al gewaarsku dat waterbeperkings wink nadat waterverbruik beduidend toegeneem het – moontlik as gevolg van die skroeiende hitte wat die afgelope tyd in Gauteng ondervind word. Kort voordat die aankondiging oor die waterbeperkings gedoen is, het verskeie gebiede reeds watertoevoerprobleme begin ondervind. “Die afgelope naweek het ek inwoners gevra om water te bespaar, maar nou moet ek ŉ beroep op almal in Tshwane doen om pogings te verhoog en daadwerklike veranderinge aan te bring,” sê Johnston. “Rand Water se reservoirvlakke is kommerwekkend laag, en tensy ons nie ŉ beduidende poging aanwend om dit te verander nie, sal ons dalk selfs hoër vlakke van waterbeperkings moet oorweeg om wydverspreide onderbrekings te voorkom.” Volgens Johnston werk die Tshwane-metro saam met Rand Water om wateronderbrekings te bestuur wat veroorsaak word deur hoë waterverbruik, beurtkrag en waterbeperkings. “Ons is ook bewus van die stand van die infrastruktuur wat verantwoordelik is vir watertoevoer en die burgemeester het dit reeds duidelik gemaak dat die herstel en instandhouding van ons water- en elektrisiteitsinfrastruktuur ŉ prioriteit is,” sê hy. “Die stad is egter nog in ŉ benarde finansiële posisie weens die Covid-19-pandemie en die onwettige administrasietydperk voor dit, maar die hele raad het onderneem om hul aandag op die waternetwerk te fokus.” Inwoners kan die volgende nommers skakel indien enige gebarste pype of gevalle van vandalisme aangetref word: Johnston sê daar is verskeie stappe wat inwoners kan doen om water te help bespaar: